༧རྫོགས་ཆེན་ཡང་རྩེ་ཀློང་ཆེན་གྱི་མདོ་ཁུངས་ནི།རྫོགས་པ་ཆེན་པོ་སེམས་ཀློང་མན་ངག་གི་སྡེ་གསུམ་ལས།ཀློང་ཆེན་བསྒྲགས་པ་སྐོར་གསུམ་དང་སྔགས་སེམས་མཐའ་དག་གི་ནང་ནས།ལི་ཤུ་སྟག་རིང་གིས་མན་ངག་སྙིང་པོར་བཏུས་པ་ཡིན་ནོ།དེ་ལ་གཉིས་ཏེ།ལི་ཤུའི་ལོ་རྒྱུས་དང་།དེས་མཛད་པའི་སྙན་རྒྱུད་འདི་ཉིད་ཀྱི་ལོ་རྒྱུས་སོ།དང་པོ་ནི་སྔོན་གཉེན་ཡུལ་ཟ་ར་སྟག་སྐྱ་བྱ་བ་ན།རྒྱལ་པོ་གཉེན་སྟག་སྤུངས་བྱ་བ་དང་།ཡུམ་མུ་ལ་བཙན་བྱ་བ་དང་གཉིས་ལ།འབངས་གྲོང་ཁྱེར་འབུམ་ཚོ་བརྒྱད།ནོར་བུ་ལོངས་སྤྱོད་བསམ་དུ་མེད་པ་མངའོ།དུས་ནམ་ཞིག་ལ་རྒྱལ་པོ་ལ་གཡུ་བྱ་ཁུ་བྱུག་གཅིག་གིས།ཙན་དན་གྱི་ནགས་གསེབ་ན།མ་ེཏོག་ལ་དངོས་གྲུབ་ཡོད་ཟེར་བ་བྱུང་ནས།རྒྱལ་པོ་ནགས་གསེབ་ན་བྱོན་པས།མེ་ཏོག་གི་སྟེང་དུ་བུ་མོ་སྐྱེ་མཆེད་ལེགས་པ་གཅིག་འདུག་ནས།བླང་ནས་ཡུམ་ལ་ཕུལ་བས་ཤིན་ཏུ་དགྱེས་ཏེ།མིང་ཡང་རླུང་རྒྱལ་སྟག་ཟ་ལི་ཝེར་དུ་བཏགས་སོ།ཤིན་ཏུ་བཀྲ་ཤིས་རྫུ་འཕྲུལ་དང་ལྡན།སྟག་གཟིགས་ཁལ་དུ་འགེལ།ནམ་ཞིག་བྲག་རིན་ཆེན་སྤུངས་པ་ན།མཁའ་འགྲོ་ལྔའི་སྒྲུབ་པ་མཛད་པས།མོ་ལས་ཕོ་རུ་གྲུབ་ནས།ཡབ་རྒྱལ་པོའི་སྤྱན་སྔར་བྱོན་པས།ཀྱེ་སྲས་མཆོག་སྐྱེས་བུ་ཁྱད་པར་ཅན།མོ་ལས་ཕོར་གྲུབ་ཅི་ལྟ་བུ་ཞེས་པས།ང་ནི་འགྲོ་བའི་དོན་ལ་འོང་།འཆི་མེད་གཙུག་ཕུད་སྤྲུལ་པ་ཡིན།ཁོ་མོ་གཉེན་གྱི་གདུང་འཛིན་པའི།གཉེན་ལི་ཤུ་སྟག་རིང་བྱ་བ་ལགས།རྒྱལ་པོ་ཡབ་དང་ཁོ་མོ་སྲས།སྐྱེ་བ་བདུན་ནས་ཡབ་སྲས་འབྲེལ་གསུངས་སོ།དེར་མི་ལོ་བརྒྱད་ཅུ་རྩ་གཉིས་སུ་རྒྱལ་སྲིད་བཟུང་།བོན་གྱི་བསྟན་པ་དར་རོ་ཅེས་གསུངས་སོ།དགུང་ལོ་བརྒྱ་དང་བཅུ་གསུམ་པའི་དུས་ན།ཞང་ཞུང་སྨར་གྱི་ཡུལ་དུ་བྱོན་ནས་བོན་རྣམས་བཙལ་ཏེ།ཁྱད་པར་དུ་བསྒྲགས་པ་སྐོར་གསུམ་དམར་ཁྲིད་དང་བཅས་པ་ཞུས་སོ།དེ་ནས་སྐད་རིགས་མི་མཐུན་པ་སུམ་བརྒྱའི་ཡུལ་དུ་བྱོན་ཅིང་།ལ་ལར་དཔའ་བོར་སྤྲུལ་ཅིང་མཁའ་འགྲོའི་བཅུད་རྣམས་བླང་།རེས་འགར་མཁའ་འགྲོར་སྤྲུལ་ཅིང་གྲུབ་ཐོབ་མཁའ་སྤྱོད་རྣམས་ཀྱི་དགོངས་པ་བླང་།རེས་རྒྱལ་པོ་མཛད་ཅིང་ཞང་ཞུང་རྒྱ་གར་བྲུ་ཤ་རྣམས་ཀྱི་མངའ་མཛད་དོ།དགུང་ལོ་ཉིས་བརྒྱ་དང་ལྔ་བཅུ་ང་བརྒྱད་པའི་དུས་སུ།སྟག་གཟིག་གི་ཡུལ་འོལ་མོ་ལུང་རིང་དུ་བྱོན་ནས།ཚེ་དབང་ཐོབ་པའི་བླ་མ་ཀུན་འོད་རྒྱལ་པོ་དང་།བླ་མ་དམུ་ཙ་ཏྲ་ཧེ་པོ་དང་།མུ་ཆོའི་སྐུ་འཚོབ་རྒྱལ་བ་དོན་གྲུབ་དང་གསུམ་ལ།དབང་བར་པོ་སོ་བརྒྱད་དུ་ཞུས།ངོ་སྤྲོད་ཁྲི་སྨོན་རྒྱལ་བཞད་དུ་བཏབ།ལུང་རྣམས་ཤམ་པོ་ལྷ་རྩེར་གཏུགས།མེ་ཏོག་གི་གླིང་ལ་དཀའ་སྤྱད་མཛད།ཉམས་གཡུང་དྲུང་དགུ་བརྩེགས་ཀྱི་རི་ལ་བསྐྱངས།དགུང་ལོ་སྟོང་དང་ཉིས་བརྒྱའི་དུས་ན།སྟག་གཟིག་ནས་བོན་གྱི་ཡང་བཅུད་ཁྲི་ཕྲག་བཅུ་གཅིགཁྲུང་ཁྲུང་ཀང་ཀ་བྱ་རྒོད་དུར་བྱ་བཞི་ལ་བཀལ་ནས།དྲོ་ཐེབ་གཅིག་གིས་ཏི་ཙེ་རུ་ཕེབས།དེ་ནས་དྲོ་ཐེབ་གཅིག་གིས་བསམ་ཡས་སུ་ཕེབས་ཅེས་སོ།བསམ་ཡས་ལ་བྱ་དཀར་ནག་ཁྲ་གསུམ་ལས།ཀང་ཀ་རྒྱ་གར་ཡུལ་དུ་རྒྱལ་ཕྲན་